Alustasime sellest, et läksime õue lumehangedesse müttama ja jälgi otsima. Lõbu oli laialt, leidsime  palju kitsejälgi, nii põgeneva kui ka rahumeelselt käiva isendi omasid. Kohtasime ka inimeste ja koerte jälgi. Käisime Kloostrimetsa soo-õpperajal, kus olid "templid" lumme jätnud rebased ja oravad. Ringkäik oli väga põnev, tänu värskele ja kohevale lumele oli ümbrus nagu muinasjutus ning kõik olid punapõsksed ja õnnelikud väsimusest hoolimata.  Loodusmajas jõime kõik sooja piparmünditeed, näksisime maitsvaid piparkooke ning lahendasime töölehel olevaid ülesandeid kohaliku loomastiku kohta. Seejärel  mängisime mängu "Jäljekütt". Aeg läks lennates nagu alati.